नैतिक शिक्षा पढ़ाने वाले एकअध्यापक ने बच्चों के लिए चॉकलेट मंगाई। उन्होंने सभी बच्चों को पंक्ति बनाकर आने के लिए कहा। बच्चों ने पंक्ति बना ली। जैसे ही अध्यापक चॉकलेट बांटने को हुए चपरासी ने आकर कहा-‘प्राचार्यजी आपको अभी बुला रहे हैं।’ अध्यापक ने चॉकलेट का डिब्बा वैसा ही छोड़ा और बच्चों से बोले- ‘मैं चाहता था कि तुम्हें अपने हाथों से चॉकलेट दूं, किंतु अभी तो जाना पड़ेगा। यदि तुम लोग चाहो तो अपने हाथ से चॉकलेट ले सकते हो, अन्यथा मैं आकर दूंगा।’ यह कहकर अध्यापक चले गए।
कुछ छात्रों ने सोचा कि अवसर अच्छा है। उन्होंने चॉकलेट उठाकर खा ली। वहीं कुछ छात्रों ने यह विचार किया कि अध्यापक की इच्छा स्वयं अपने हाथ से चॉकलेट देने की है, तो फिर कुछ देर रुककर उनकी प्रतीक्षा कर लेना अच्छा होगा। सो उन्होंने चॉकलेट को हाथ नहीं लगाया। जब अध्यापक लौटकर आए तो उन्होंने पूछा- ‘अरे! ये चॉकलेट आप लोगों ने खाई नहीं?’ जिन बच्चों ने चॉकलेट खाई थी, उन्होंने तत्काल कहा - ‘हमने खा ली, सर।’ शेष बच्चों को अध्यापक ने बड़े स्नेह से चॉकलेट बांटी।
फिर उन्होंने अपनी स्मृति में दोनों प्रकार के बच्चों के नाम अंकित कर लिए। वयस्क होने पर अध्यापक ने खोजबीन की तो पाया कि उनके बिना चॉकलेट न खाने वाले बच्चे उच्च पदों पर पहुंच गए और पहले ही चॉकलेट खा लेने वाले बच्चे सामान्य ओहदे पर थे। भावी पीढ़ी को अध्यापक ने यह घटना संस्कारों की महत्ता के उदाहरण स्वरूप बताई। संस्कारवान सदा प्रशंसा पाते और सफलता हासिल करते हैं, जबकि असंस्कारी इनसे या तो वंचित रहते हैं या अल्प समय के लिए प्राप्त कर पुन: खो देते हैं।
hin_Deva hin_Deva hin_Deva